## El Consell aprova el decret que establix els criteris d’aplicació de la pròrroga per a l’exercici 2025 dels pressupostos de la Generalitat

*** Esta norma facilita l’operativa financera durant el període de pròrroga i el normal funcionament dels servicis públics competència de la Generalitat
* Es regulen qüestions essencials per a l’activitat financera com el règim d’incorporació de romanents o les modificacions pressupostàries, a més de delimitar l’àmbit subjectiu d’aplicació i fixar els criteris generals de la pròrroga**

El Consell ha aprovat el decret que establix i regula els criteris d’aplicació de la pròrroga automàtica dels pressupostos de la Generalitat de 2024 des de l’1 de gener de 2025 fins a la publicació i entrada en vigor de la Llei de pressupostos de la Generalitat per a 2025.

La norma inclou huit articles i dos disposicions finals que regulen qüestions fonamentals per a l’activitat financera, com el règim d’incorporació de romanents i el de les modificacions pressupostàries, així com l’àmbit subjectiu d’aplicació o els criteris generals tant de la mateixa prorroga com de l’execució pressupostària. També es fixen en el text les normes per a ordenar la finalització de la pròrroga i l’obertura del nou pressupost.

Les riuades que van patir diversos municipis de la Comunitat Valenciana el passat 29 d’octubre, que van determinar la declaració de ‘zona afectada greument per una emergència de protecció civil’ per part del Govern d’Espanya, van incidir directament i immediatament en tota l’activitat de la Generalitat. En concret, en l’àmbit financer, eixa catàstrofe va modificar de manera radical els objectius i prioritats immediates de la Generalitat per a centrar-se en la postemergència i va obligar a retardar la presentació en les Corts dels pressupostos de la Generalitat per a l’exercici 2025.

La Llei orgànica 8/1980 de finançament de les comunitats autònomes (LOFCA), modificada per la Llei orgànica 3/2009, disposa que, si els pressupostos no s’han aprovat abans del primer dia de l’exercici econòmic corresponent, automàticament queda prorrogada la vigència dels anteriors.

A més, la Llei 1/2015 de la Generalitat, d’hisenda pública, del sector públic instrumental i de subvencions, establix que, si les Corts no aprovaren el pressupost de la Generalitat abans del primer dia de l’exercici econòmic corresponent, s’entendrà prorrogat el de l’exercici anterior fins a l’aprovació i publicació del nou en el *Diari Oficial de la Generalitat Valenciana*.

És en este marc en el qual sorgix la necessitat d’un decret que fixe els criteris d’aplicació de la pròrroga per a l’exercici 2025 dels pressupostos de la Generalitat per a 2024, amb l’objectiu de facilitar l’operativa financera de la Generalitat durant el període de pròrroga i, en conseqüència, el normal funcionament dels servicis públics competència de la seua competència.

**Criteris generals de la pròrroga**

Els estats de gastos i ingressos prorrogats no podran suposar un import superior als inicials aprovats en la Llei 8/2023, de pressupostos de la Generalitat per a l’exercici 2024, segons diversos criteris. El primer és que el pressupost prorrogat s’adaptarà a l’estructura orgànica, funcional i econòmica vigent a 1 gener de 2025.

Així mateix, no es prorrogaran els crèdits destinats a programes o actuacions que hagen finalitzat en l’exercici 2024 amb independència del capítol de gastos al qual afecten. Els crèdits que donen cobertura a subvencions nominatives no mantindran tal condició, excepte les que excepcionalment tinguen abast plurianual i dotació específica per a 2025.

De la mateixa manera, seran objecte de pròrroga tots els crèdits associats a modificacions de crèdit que, pel seu objecte i naturalesa, estenguen els seus efectes a l’exercici 2025; els crèdits de capítol I necessaris per a atendre totes les obligacions econòmiques contretes fins al 31 de desembre de 2024 que tinguen repercussió en 2025, així com el crèdit necessari per a la cobertura dels compromisos en matèria de personal temporal o substitut imprescindible per al normal funcionament dels servicis públics.

Els crèdits precisos per a satisfer els interessos i el capital de l’endeutament que siga preceptiu reconéixer també es prorrogaran segons els compromisos adquirits, de conformitat amb l’article 135 de la Constitució espanyola.

A més, els gastos finançats amb ingressos finalistes es prorrogaran per l’import ajustat de la consignació pressupostària per a 2025 de l’administració d’origen, sense que això supose un import superior al crèdit inicial del 2024.

Quant als crèdits afectats per la pròrroga, hauran d’estar vinculats al normal funcionament de la Generalitat i a l’atenció de les necessitats dels ciutadans de la Comunitat Valenciana.

**Incorporació de romanents i criteris d’execució**

Igualment, durant el període de pròrroga, la incorporació de romanents amb finançament afectat s’ajustarà al que es disposa en la disposició addicional novena del Decret llei 11/2024 del Consell, pel qual s’adopten mesures administratives i economicopressupostàries per a facilitar la resposta de la Generalitat a conseqüència de la DANA patida els dies 28 i 29 d’octubre de 2024 i en la Llei 8/2023 de la Generalitat.

En eixe sentit, cal recordar que, de manera excepcional i individualitzada, el Decret llei 11/2024 del Consell permet que, una vegada s’haja procedit al tancament de l’exercici pressupostari de 2024, els romanents de crèdit amb finançament afectat que donen cobertura a actuacions de qualsevol tipus i naturalesa, l’objecte i la finalitat de la qual fora donar resposta immediata a les situacions d’emergència i recuperació vinculades a la riuada del 29 d’octubre, es podran incorporar a l’exercici següent abans de la liquidació del pressupost de l’exercici anterior.

L’execució del pressupost prorrogat serà coherent amb els objectius d’estabilitat pressupostària i de sostenibilitat financera, mentres que les obligacions derivades de compromisos de gastos adquirits l’any 2024, els compromisos de gastos de caràcter plurianual i els expedients de tramitació anticipada s’entendran inclosos en el crèdit inicial prorrogat.

Pel que fa als diferents subjectes que integren el sector públic instrumental, hauran d’ajustar l’execució dels seus pressupostos de gastos als ingressos procedents de les diferents conselleries o seccions pressupostàries des de les quals es financen, així com als seus ingressos propis, si és el cas.

A més, les transferències i aportacions dineràries que responguen al seu finançament ordinari, hauran de comptabilitzar-se, amb caràcter general, per dotzenes parts del seu import pressupostat. En el cas que una entitat requerisca una periodificació diferent, haurà de remetre a la Conselleria d’Hisenda i Economia el corresponent calendari d’execució, abans del 20 de gener de 2025, per a la seua aprovació.

Finalment, una vegada acabat el període de pròrroga, es procedirà a l’obertura del pressupost aprovat i es duran a terme els ajustos necessaris per a imputar a este totes les operacions comptables d’execució realitzades en el pressupost prorrogat.

Fecha: 23/12/2024